Nereidimuistomerkki

**Nereidimuistomerkki** oli antiikin aikainen mausoleumi Ksanthoksen kaupungissa Lyykiassa Vähässä-Aasiassa, nykyisessä Turkissa. Se on saanut nimensä todennäköisesti nereidejä esittävistä veistoskoristeluistaan. Muistomerkki ja erityisesti sen veistoskoristelut ovat nykyisin ennallistettuna British Museumissa.

## Historia

Niin kutsuttu Nereidimuistomerkki rakennettiin myöhemmällä klassisella kaudella noin vuonna 400–380 eaa. Sen arvellaan olleen Ksanthoksen hallitsijan Arbinaan (myös Erbinna, Erbbina) hauta. Hänet tunnetaan muun muassa kaupungin ulkopuolella sijainneen Letoonin rakennuttajana. Hautamuistomerkin arkkitehtiä ja kuvanveistäjiä ei tunneta, mutta nämä tulivat rakennuksen tyylistä päätellen todennäköisesti Manner-Kreikasta.

Muistomerkin ensimmäiset friisien osat löydettiin vuosina 1838 ja 1840. Muut jäljellä olevat koristeveistokset löydettiin vuosina 1841–1842. Nykyisin muistomerkin säilyneet osat ovat ennallistettuna British Museumin salissa 17.

## Rakennus

Muistomerkki sijaitsi juuri Ksanthoksen kaupungin ulkopuolella lähellä sen muurien eteläporttia. Nykyisin alkuperäisellä paikalla ovat vain muistomerkin perustukset.

Muistomerkki edustaa joonialaista tyyliä ja muistuttaa pientä kreikkalaista temppeliä, jossa oli lyhyillä sivuilla neljä pylvästä (tetrastyyli) ja pitkillä sivuilla kuusi pylvästä. Tällaisena se oli Ksanthoksen haudoista ainoa tunnettu, joka oli tehty suureksi osaksi kreikkalaisella, ei lyykialaisella tyylillä. Sen katsotaan saaneen vaikutteita Ateenan Akropoliin joonialaisista temppeleistä eli Athene Niken temppelistä ja Erekhtheionista. Rakennuksen lyhyt pääjulkisivu oli itään päin ja toinen lyhyt sivu länteen. Muistomerkki oli rakennettu marmorista ja rakennettu korkealle podiumille eli jalustalle, mikä oli lyykialainen piirre. Varsinainen hautakammio sijaitsi pylväikön keskellä ikään kuin temppelin cellana.

### Veistoskoristelut

Muistomerkin koristeluiden alkuperäistä sijoittelua ei tunneta täydellä varmuudella. Se on ennallistettu museoon niin, että kaksi suurinta friisiä kiertävät sen jalustaa. Alempi ja korkeampi friisi esittää kreikkalaisten ja barbaarien välistä taistelua, jossa on mukana sekä jalka- että ratsuväkeä. Ylempi ja matalampi friisi esittää myös taistelua, mukaan lukien muureilla ympäröidyn kaupungin piiritys. On ehdotettu, että alempi friisi esittäisi mytologista taistelua ja ylempi Arbinaan elämään liittynyttä historiallista taistelua. Joonialaiset pylväät tukevat arkkitraavia, jossa on myös reliefikoristeltu friisi. Se esittää mahdollisesti hautakammioon haudattujen henkilöiden tekoja, mahdollisesti metsästystä. Neljäs friisi kiertää cellan ulkoseiniä. Se esittää uhritoimituksia, joissa härkiä ja vuohia ollaan viemässä alttarille, ja pitoja. Myös päätykolmiot oli koristeltu veistoksin. Ne esittivät mahdollisesti Arbinasta vaimoineen sekä heidän lapsiaan ja muita ihmisiä. Katolla oli akroterion-koristeet, joista ainakin kulmissa olleet olivat naishahmoisia.

Muistomerkin nimi tulee kolmesta naishahmoisesta veistoksesta, jotka oli sijoitettu julkisivun neljän pylvään väliin. Veistokset tulkitaan yleensä nereideiksi eli Nereuksen tyttäriksi, mikä on päätelty siitä, että ne on sijoitettu meriolentoja ja aaltoja kuvaavien reliefien yläpuolelle. Veistoksilla on vaatteet, jotka on kuvattu tuulessa hulmuavina. Aiemmin veistokset tulkittiin usein Nike-jumalattariksi, mutta tämä tulkinta on hylätty, koska veistoksilla ei ole siipiä, päin vastoin kuin Nike-jumalattarilla yleensä. Hahmot voisivat olla myös Aura-jumalattaria. Hautaan kuului myös kaksi leijonaveistosta, joiden sijaintipaikkaa ei tiedetä.


Tiedosto:Arbinas in Achaemenid dress.jpg|Arbinas.
Tiedosto:Crouching Lion from The Nereid Monument-British Museum.jpg|Leijona.
Tiedosto:Female figures in wind-blown drapery from the Nereid Monument of Xanthos, identified as sea-nymphs, British Museum, London (9501114627).jpg|Naishahmo.
Tiedosto:Female figures in wind-blown drapery from the Nereid Monument of Xanthos, identified as sea-nymphs, British Museum, London (9501117067).jpg|Naishahmo.
Tiedosto:Flickr - Nic's events - British Museum with Cory and Mary, 6 Sep 2007 - 166.jpg|Naishahmo.
Tiedosto:British Museum (6424648297).jpg|Naishahmo.
Tiedosto:Nereid monument - section of the first frieze.jpg|Yksityiskohta friisistä: taistelu.
Tiedosto:Nereid Monument Assault on a City.jpg|Yksityiskohta friisistä: hyökkäys kaupunkiin.
Tiedosto:Warriors Nereid Monument BM 866.jpg|Yksityiskohta friisistä: sotilaita.
Tiedosto:Warriors Nereid Monument BM 874.jpg|Yksityiskohta friisistä: sotilaita.


## Lähteet

## Aiheesta muualla